钦定古今图书集成/明伦汇编/官常典/第556卷 > 裴衍
## 钦定古今图书集成/明伦汇编/官常典/第556卷 > 裴衍

按《北魏书裴叔业传》：“叔业子粲，粲弟衍，字文舒，学识
优于诸兄，才行亦过之。事亲以孝闻，兼有将略。仕萧
宝卷，至阴平太守。景明二年，始得归国，授通直郎。衍
欲辞朝命，请隐嵩高，乃上表曰：‘臣幸乘昌运，得奉盛
化，沐藉炎风，餐佩唐德，于生于运，已溢已荣。但摄性
乖和，恒苦虚弱，比风露增加，精形侵耗，小人愚怀，有
愿闲养。伏见嵩岑极天，苞育名草，修生救疾，多游此
岫。臣质无灵分，性乖山水，非敢追踵轻举，髣髴高踪，
诚希药此沉痾，全养禀气耳。若所疗微痊，庶偶影风
云，永歌至德。荷衣葛屦，裁营已整，摇策纳屣，便陟山
途，谨附陈闻，乞垂昭许’。”诏曰：“知欲养痾中岳，练石嵩
岭，栖素云根，饵芝清壑，腾迹之操，深用嘉焉。但治缺
古风，有愧山客耳。既志往难裁，岂容有抑，便从来请。”
世宗之末，衍稍以出山，干禄执事。肃宗除散骑侍郎，
行河内郡事，寻除建兴太守，转河内太守，加征卤将
军。遭母忧解任。衍历二郡，廉贞寡欲，善抚百姓，民吏
追思之。孝昌初，萧衍遣将曹敬宗寇荆州，山蛮应之，
大路断绝。都督崔暹率数万之众，盘桓鲁阳，不能前
讨。荆州危急，朝廷忧之。诏衍为别将、假前将军，与恒
农太守王罴率军一万，出武关，以救荆州。贼逆战于
浙阳，衍大破之，贼遂退走。荆州围解。除使持节、散骑
常侍、平东将军、假安东将军、北道都督，镇邺西之武
城，封安阳县开国子，食邑三百户。时相州刺史、安乐
王鉴潜图叛逆。衍觉其有异，密表陈之。寻而鉴所部
别将嵇宗驰驿告变，乃诏衍与都督源子邕、李神轨
等讨鉴，平之。除抚军将军、相州刺史、假镇北将军、北
道大都督，进封临汝县开国公，增邑千二百户，常侍
如故。仍诏衍与子邕北讨葛荣。军次阳平之东北漳
曲，贼来拒战，衍军败见害。朝野人情，莫不骇惋。赠使
持节、“车骑大将军、司空、相州刺史。”